จับตานโยบายการเงิน 2 ธนาคารกลาง
โดย...ปารีณา พ่วงศิริ
14 มี.ค. 2559

โดย...ปารีณา พ่วงศิริ 
สายงานธุรกิจตลาดทุน ธนาคารกสิกรไทย มองว่าเงินบาทในสัปดาห์นี้จะแข็งค่าเคลื่อนไหวในกรอบ 35.00-35.30 ตามการไหลเข้าของเงินทุนจากต่างประเทศที่กลับมาลงไทุนในสินทรัพย์เสี่ยงเพิ่มขึ้นอีกครั้ง ตามแนวโน้มการผ่อนคลายนโยบายการเงินของประเทศใหญ่ๆ ซึ่งทำให้สภาพคล่องในตลาดโลกยังมีอยู่มาก และเม็ดเงินยังคงต้องวิ่งไปหาสินทรัพย์ที่ให้ผลตอบแทนที่สูงกว่า
ในสัปดาห์นี้ ประเด็นหลักๆ ที่ตลาดจะให้การจับตามองเป็นพิเศษ คือ การประชุมนโยบายการเงินของสองธนาคารกลางหลัก อย่าง ธนาคารกลางญี่ปุ่น (วันที่ 14-15 มี.ค.) และธนาคารกลางสหรัฐ (วันที่ 16-17 มี.ค.) นักลงทุนในตลาดไม่ได้คาดว่าจะเห็นการผ่อนคลายนโยบายการเงินเพิ่มเติมจากญี่ปุ่น เนื่องจากเพิ่งปรับลดดอกเบี้ยให้ติดลบไปในการประชุมรอบก่อน ขณะที่ของสหรัฐตลาดก็ไม่ได้คาดการณ์ว่าจะเห็นการปรับขึ้นดอกเบี้ยในการประชุมรอบนี้เช่นกัน
อย่างไรก็ดี การประชุมรอบนี้มีความสำคัญ เนื่องจากจะได้เห็นแผนภาพ Dot Plot อันใหม่ของเฟด ซึ่งแสดงสัญญาณว่าเฟดจะปรับขึ้นดอกเบี้ยกี่ครั้งในปี 2016 หลังเฟดเคยส่งสัญญาณการขึ้นดอกเบี้ยถึง 4 ครั้งในปีนี้ แต่เชื่อว่าความเปราะบางจากเศรษฐกิจโลกโดยรวมนั้น จะทำให้เฟดไม่สามารถขึ้นดอกเบี้ยเท่ากับที่ส่งสัญญาณเอาไว้
สำหรับการประชุมในสัปดาห์นี้ ตลาดมองเห็นโอกาสของการปรับขึ้นดอกเบี้ยต่ำกว่า 5% และมองว่าการปรับขึ้นดอกเบี้ยในรอบต่อไปนั้นจะเกิดขึ้นได้ในเดือน ก.ค.เท่านั้น ทำให้ความจำเป็นในการเร่งสะสมเงินดอลลาร์ช่วงนี้ยังมีน้อย และยังเห็นเงินทุนเข้ามาเก็งกำไรในประเทศตลาดเกิดใหม่อยู่มาก สำหรับตลาดไทยเองเห็นนักลงทุนต่างชาติเข้ามาลงทุนในพันธบัตรเป็นจำนวนมากประมาณ 4.8 หมื่นล้านบาท ในสัปดาห์ที่ผ่านมา เทียบกับ 6,600 ล้านบาท
ขณะที่สัปดาห์ก่อนหน้าเห็นว่าการเข้ามาลงทุนกระจุกตัวอยู่ในพันธบัตรระยะสั้นราว 5 หมื่นล้านบาท ส่วนใหญ่เป็นเพื่อเก็งกำไรค่าเงิน ไม่ใช่ความต้องการลงทุนที่แท้จริง ดังนั้นนักลงทุนจึงต้องมีความระมัดระวังพอสมควร เนื่องจากเมื่อเงินเหล่านี้เข้ามาในตลาดได้เร็ว ก็สามารถออกไปได้เร็วเช่นเดียวกัน 
การเคลื่อนไหวค่าเงินในสัปดาห์ที่ผ่านมา เงินบาทเปิดตลาดที่ 35.39 และปรับแข็งค่าขึ้นต่อเนื่อง ตามกระแสเงินทุนไหลเข้า ซึ่งส่วนใหญ่เข้ามาพักเงินในตลาดพันธบัตรไทยระยะสั้น โดยในช่วงท้ายสัปดาห์เห็นเงินบาทลงไปแตะระดับ 35.05 ซึ่งเป็นระดับที่แข็งค่ามากที่สุดตั้งแต่เดือน ส.ค. ปี 2015 ทั้งนี้เมื่อเงินบาทเริ่มแข็งค่ามากจนเกินไป ก็เห็นสัญญาณการเข้ามาแทรกแซงค่าเงินจาก ธปท.พอสมควร ช่วงปลายสัปดาห์ค่าเงินบาทเคลื่อนไหวอ่อนค่าจากระดับที่แข็งที่สุดไปอยู่ที่ประมาณ 35.13